L-użu tal-Intelliġenza Artifiċjali (AI) fl-infurzar u fil-ġudikatura għandu dejjem ikun soġġett għal salvagwardji, qal il-Kumitat tal-Libertajiet Ċivili tal-Parlament Ewropew, li llum adotta rapport dwar l-AI b'36 vot favur, 24 kontra u sitt astensjonijiet. Il-Membri Parlamentari Ewropej f'dan il-Kumitat saħqu fuq l-importanza ta' garanziji demokratiċi u kontabilità. Huma esprimew l-inkwiet tagħhom dwar l-użu tal-AI bħala għodda ta' sorveljanza tal-massa, xi ħaġa li tikser il-prinċipji tal-UE tal-proporzjonalità u neċessità. Il-Kumitat fil-fatt wissa kontra l-użu ta' AI legali għal dan l-iskop. L-abbozz tar-riżoluzzjoni jissottolinea il-potenzjali ta' suġġettività u diskriminazzjoni li jistgħu joħolqu algorittmi li fuqhom hija bbażata l-AI u jfakkar li din tista' tidentifika b'mod żbaljat persuni LGBTIQ, minoranzi etniċi, anzjani jew nisa fi gruppi oħrajn. Huma jinsistu li l-AI ma għandha qatt tintuża biex tassumi x'se jiġri fil-futur. Fuq tagħmir ta' Face Recognition, għal xi żmien imwegħda mill-Gvern Malti preżenti fid-dawl ta' diversi inċidenti f'Paceville, bħala miżura ta' sigurtà, l-MEPs qalu li sistemi differenti għandhom implikazzjonijiet differenti. Għalhekk huma qed isejħu għal projbizzjoni permanenti ta' dettalji biometriċi bħall-marki tas-swaba, DNA jew il-vuċi, biex awtoritajiet jagħrfu nies fi spazji pubbliċi. Il-Kumitat irid ukoll li jipprojbixxi lill-forzi tal-ordni milli jużaw il-face recognition "sakemm tali sistemi jkunu konformi mad-drittijiet fundamentali tal-bniedem." Huma qed iħeġġu lill-Kummissjoni Ewropea biex tieħu passi kontra pajjiżi li qed jużaw tali tagħmir u AI fuq il-fruntiera tagħhom. F'kummenti lill-midja l-MEP Petar Vitanov, mill-Alleanza tas-Soċjalisti u Demokratiċi qal illi l-użu tal-AI qed jikber b'mod mgħaġġel u "l-affarijiet li konna naqarawhom fil-kotba tal-fantaxjenza u l-films - bħas-sorveljanza tal-massa u l-użu tad-data biometrika - saru realtà f'xi pajjiżi." Huwa esprima sodisfazzjon għall-fatt li l-maġġoranza tal-Kumitat "irrikonoxxa l-perikli ta' dawn il-prattiċi għad-demokrazija. Il-progress qatt ma għandu jiġi għas-spejjeż tad-drittijiet fundamentali tal-bniedem," temm jgħid Vitanov.